CELEX: 62016CN0255
Language: et
Date: 2016-05-02 00:00:00
Title: Kohtuasi C-255/16: Eelotsusetaotlus, mille on esitanud Københavns Byret (Taani) 2. mail 2016 – kriminaalmenetluses Bent Falberti, Poul Madseni ja JP/Politikens Hus A/S-i süüdistuses

11.7.2016   
            
            
               ET
            
            
               Euroopa Liidu Teataja
            
            
               C 251/17
            
         Eelotsusetaotlus, mille on esitanud Københavns Byret (Taani) 2. mail 2016 – kriminaalmenetluses Bent Falberti, Poul Madseni ja JP/Politikens Hus A/S-i süüdistuses
   (Kohtuasi C-255/16)
   (2016/C 251/18)
   Kohtumenetluse keel: taani
   
      Eelotsusetaotluse esitanud kohus
   
   Københavns Byret
   
      Põhikohtuasja pooled
   
   
      Süüdistaja: Anklagemyndigheden
   
      Süüdistatavad: Bent Falbert, Poul Madsen, JP/Politikens Hus A/S
   
      Eelotsuse küsimus
   
   Kas käesoleva juhtum puudutab õigusnormi, millest tuleb teatada vastavalt Euroopa Parlamendi ja nõukogu 22. juuni 1998. aasta direktiivi 98/34/EÜ, millega nähakse ette tehnilistest standarditest ja eeskirjadest teatamise kord – ja mida on muudetud Euroopa Parlamendi ja nõukogu 20. juuli 1998. aasta direktiiviga 98/48/EÜ, millega muudetakse direktiivi 98/34/EÜ, millega nähakse ette tehnilistest standarditest ja eeskirjadest teatamise kord –, artikli 8 lõikele 1 või artikli 1 esimese lõigu punktidele 2, 5 ja 11, kui:
   
               a)
            
            
               tuleb kehtestada teatavate hasartmängude, loteriide ja kihlvedude seaduse (lov om visse spil, lotterier og væddemål) muudatus, mis seisneb niisuguse sätte lisamises, mille kohaselt muu hulgas karistatakse igaüht, kes tahtlikult või raske hooletuse tõttu „pakub Taanis hasartmängu-, loterii- või kihlveoteenust ilma § -s 1 ette nähtud litsentsita”, ja igaüht, kes tahtlikult või raske hooletuse tõttu „reklaamib hasartmänge, loteriisid või kihlvedusid, mille kohta ei ole välja antud § -s 1 ette nähtud litsentsi”, ning
            
         
               b)
            
            
               muutmisakti eelnõu seletuskirjast nähtub, et eespool nimetatud karistussätete eesmärk on muuta selgemaks või seada sisse keeld selliste hasartmängude suhtes, mida pakuvad internetis välismaised hasartmängukorraldajad ja mis on otseselt suunatud Taani turule, osalt keelates välismaiste hasartmängukorraldajate poolt internetis pakutavate hasartmängude reklaami, kuna samast seletuskirjast nähtuvalt on enne kõnealuseid muudatusi kehtivate õigusnormide kohaselt kahtlemata õigusvastane, kui välismaine hasartmängukorraldaja kasutab müügikanaleid, mille puhul mänguseade asub füüsiliselt Taanis, kuid esineb kahtlusi küsimuses, kas see säte laieneb ka Taani mängijatele suunatud välismaistele hasartmängudele, kui mänguseade asub füüsiliselt väljaspool Taanit, ning sellepärast on vaja selgitada, et keeld hõlmab selliseidki mänge. Samuti ilmneb seletuskirjast, et on tehtud ettepanek keelata niisuguste hasartmängude, loteriide ja kihlvedude reklaam, mille suhtes ei ole välja antud selle seaduse kohast litsentsi, ning et see muudatus on kooskõlas kehtiva keeluga, mis on sätestatud hobuste võiduajamise kihlvedude seaduse (hestevæddeløbsloven) § 12 lõikes 3, kuid täpsustab [nüüd kehtetuks tunnistatud] kihlveo- ja loteriiseaduse (tips- og lottoloven) § 10 lõikes 4 sisaldunud keeldu. Veel on seletuskirjas märgitud, et keelu eesmärk on kaitsta Taani ametiasutustelt litsentsi saanud hasartmängukorraldajaid niisuguste äriühingute eest, kellel sellist litsentsi ei ole ja kes seetõttu ei saa Taanis õiguspäraselt hasartmänguteenust pakkuda ega vahendada.